Tegniese ontleding: South32 in driehoek gevang | Netwerk24
Tegniese ontleding: South32 in driehoek gevang
Deur Frans de Klerk en Christelle de Klerk 11 Februarie 2019 07:00
South32 is ’n goed gediversifiseerde mynbou- en metaalmaatskappy wat in Suid-Afrika, Londen en Australië genoteer is.
South32 se Hillside-smelter by Richardsbaai.
Sy jongste jaarresultate vir die tydperk tot einde Junie 2018 het ’n styging van 18% in die onderliggende verdienste gerapporteer. Sy totale produksie van mangaanerts het met 10% toegeneem en hy verwag om algehele produksie in 2019 met 5% te verhoog.
Die maatskappy het ook daarin geslaag om 176 miljoen van sy eie aandele terug te koop.
Die aandeel is vasgevang in ’n simmetriese driehoek tussen lyn A (R32,28) en lyn B (R34,30).
As lyn A in ’n weerstand verander, kan die aandeel daal tot R30,10. Dit sal ’n beerwigformasie bevestig waar ’n simmetriese driehoek ’n pouse in die algehele dalende tendens van die aandeel bevestig.
As lyn B (R34,30) egter in ’n steun verander, kan ons die aandeel na R37 sien styg indien die simmetriese driehoek sy teiken na bo bereik.
Die 26- en 9-dae- bewegende gemiddelde het ook na bo gekruis, wat die optimisme vir medium- tot langtermynbeleggers bevestig.
Ons kan aanneem dat die momentum na bo sal voortduur vir solank die neiging-verwyderde prysossilator (DPO) bo die nullyn konsolideer. Onder die nullyn kan ons aanneem dat die aandeel stoom sal verloor.
’n Venster wag tussen R40,90 en R40,99. Die tegniese reël ten opsigte van vensters is dat dit of vandag, môre of iewers in die toekoms gesluit kan word.
Spekulante: Koop of oorweeg ’n langposisie bo lyn B (R34,30), maar gebruik lyn A (R32,28) as keerverlies om kapitaal te beskerm. Die moontlike teikens na bo is R34,95; R35,35; R35,66; R35,98; R36,43; en R37. Verkoop of oorweeg ’n kortposisie onder lyn A (R32,28), maar gebruik lyn B as keerverlies om kapitaal te beskerm. Die moontlike teikens na onder is R31,80; R31,45; R31,20; R30,90; R30,60; en R30,10.
Medium- tot langtermynbeleggers: ’n Koppie-en-piering-formasie is sigbaar op die weekgrafiek. Die optimisme oor hierdie formasie sal slegs bevestig word wanneer R34,30 verander in ’n steun. Onder R32,32 kan ons aanvaar dat die momentum na onder kan voortduur.
Meer oor: South32 | Frans De Klerk | Tegniese Ontleding
Tegniese ontleding: Master Drilling is onder druk
Gold 1342,95 (1447)
Palladium 1500 (1200)
Platinum 819,92 (963)
Silver 16,03 (20)